|  |  |
| --- | --- |
| Numri i lëndës: | 2020:121017 |
| Datë: | 15.02.2024 |
| Numri i dokumentit: | 05335386 |

**P.nr.345/20**

**NË EMËR TË POPULLIT**

**GJYKATA THEMELORE NË PRISHTINË - DEGA NË LIPJAN**, në përbërje prej gjyqtarit të vetëm gjykues Selman Salihu, me pjesëmarrjen e bashkëpunëtorit profesional Adolin Aliaj, në çёshtjen penale kundër të pandehurit A. B. nga Komuna P., rruga “Ll.” nr. .., për shkak të veprës penale Vjedhja nga neni 313 paragrafi 1 të KPRK-së, i akuzuar sipas aktakuzës së Prokurorisë Themelore në Prishtinë - Departamenti i Përgjithshëm, PP.II.nr.2835/20, të datës 23.09.2020, pas mbajtjes së shqyrtimit fillestar publik me datë 13.02.2024, në prani të Prokurorit të Shtetit Nebahate Salihu, dhe të pandehurit A. B., me datë 15.02.2024 publikisht shpalli, dhe përpiloi këtë:

**A K T G J Y K I M**

Kundër tё pandehurit:

**A. B.,** nga i ati M. dhe nëna H., e gjinisë V., i lindur me datë ..., në Prishtinë, me vendbanim në P., rruga “Ll.” nr. .., ka të kryer shkollën e mesme, i martuar, i gjendjes së dobët ekonomike, përfitues i ndihmave sociale, me numër personal të letërnjoftimit ..., shqiptar, Shtetas i Republikës së Kosovës.

**Ë SH T Ë    F A J T O R**

**Sepse:**

Me datën 29.11.2019, rreth orës 20:20, në dyqanin Free Shop në Aeroportin Ndërkombëtar të Prishtinës, i pandehuri A. B., derisa po blinte një kapelë, me qëllim të përvetësimit të kundërligjshëm për vete ka marr telefonin IPHONE 6, Gold, pronë e të dëmtuarës M. G..

Me këtë ka kryer veprën penale Vjedhja nga neni 313 paragrafi 1 të KPRK-së.

Andaj, gjykata në pajtim me nenet: 1, 2, 4, 7, 8, 17, 21, 38, 39, 46, 47, 48, 49, 69 dhe 70 të KPRK-së, si dhe në pajtim me nenin 364 dhe 365 të KPPRK-së, të pandehurin e lartcekur e gjykon me:

**DËNIM ME KUSHT**

I. Të pandehurit A. B., gjykata i shqipton dënim me burgim në kohëzgjatje prej 2 (dy) muajve, dhe dënim me gjobë në shumë prej 300 € (treqind euro), ndërsa gjykata dënimin e shqiptuar nuk do ta ekzekutojë në afatin kohor prej 1 (një) viti, nga dita e plotfuqishmërisë se këtij aktgjykimi nëse i pandehuri nuk kryen vepër të re penale.

II. Obligohet i pandehuri që në emër të shpenzimeve të procedurës, të paguaj paushallin gjyqësor në shumë prej 20€ (njëzetë euro), ndërsa për programin për kompensimin e viktimave të krimit shumën prej 30€ (tridhjetë euro), e të gjitha këto në afat prej 15 ditësh nga dita e plotfuqishmërisë së këtij aktgjykimi.

III. E dëmtuara: M. G., nga fshati N., Komuna e G., për realizimin e kërkesës pasurore – juridike, udhëzohet në kontest juridiko – civil.

**A r s y e t i m**

Prokuroria Themelore në Prishtinë, me Aktakuzën e saj PP.II.nr.2835/20, të datës 23.09.2020, e ka akuzuar të pandehurin A. B., për shkak të veprës penale Vjedhja nga neni 313 paragrafi 1 të KPRK-së.

Në shqyrtimin fillestar të mbajtur me datë 13.02.2024, gjyqtari i vetëm gjykues pas udhëzimit të të pandehurit për të drejtat e tij, i pandehuri ka deklaruar se e ka kuptuar aktakuzën që i është lexuar, e ndjen veten fajtor, dhe e pranon fajësinë me vullnetin e tij, pa presion, dhe me vetëdije të plotë, nuk e kundërshton aktakuzën, dhe është i bindur për pasojat e pranimit të fajsisë, duke shtuar se ka qenë në gjendje të dehur dhe ka pasur dhimbje koke, dhe nuk e di se si e ka marrë atë telefon, ndërsa të njëjtin nuk e ka marrë me vete, por ka mbetur në aeroplan, është hera e parë që ka rënë ndesh me ligjin, duke shprehur keqardhje dhe pendesë, deklaron se është mbajtës i familjes 4 anëtarëshe, duke premtuar se nuk do të përsërisë më veprën asnjëherë.

Prokurori i shtetit pas deklarimit të të pandehurit ka deklaruar se nuk e kundërshton pranimin e fajësisë nga ana e të pandehurit, pasiqë pranimi i fajësisë është bërë konform nenit 241 të KPPK-së, dhe në përputhshmëri me provat dhe përshkrimin faktik të aktakuzës, duke i propozuar gjykatës që i njëjti të shpallet fajtor dhe të dënohet sipas ligjit, dhe poashtu gjatë matjes së dënimit të merren parasysh rrethanat lehtësuese dhe ato rënduese, veçanërisht pranimin e fajësisë, dhe se i njëjti nuk ka përsëritur më veprën penale.

Gjyqtari i vetëm gjykues, i bindur se i pandehuri e ka kuptuar natyrën dhe pasojat e pranimit të fajit, pranimi i fajësisë është bërë në mënyrë të vullnetshme, pranimi i fajit mbështet në faktet e çështjes që i përmban aktakuza, dhe se aktakuza nuk përmban asnjë shkelje të qartë ligjore ose gabime faktike, konform nenit 241 dhe 242 të KPPK-së, gjykata e pranoi pranimin e fajësisë nga ana e të pandehurit, për shkak të veprës penale, të përshkruar si në dispozitiv të këtij aktgjykimi.

Gjykata mbi bazën e pranimit të fajsisë dhe vlerësimit mbi provat nga faktet e konstatuara në drejtim të vërtetimit të gjendjes faktike, analizojë dhe administrojë të gjitha provat si nga shkresat e lëndës. Këto prova i janë bashkangjitur lëndës dhe janë në përputhshmëri me aktakuzën dhe përshkrimin faktik të saj, ndërkaq deklarata e pranimit të fajësisë është në përputhje me veprimet inkriminuese të të pandehurit të përshkruara më gjerësisht në aktakuzë, përkatësisht të përshkruara në dispozitiv të këtij aktgjykimi si më lartë. Andaj, gjykata krijoi bindjen dhe në bazë të çmuarjes së lirë të provave dhe sipas bindjes së lirë, se i pandehuri me veprimet e tij është inkriminuar në veprën penale Vjedhja nga neni 313 paragrafi 1 të KPRK-së. Andaj, të njëjtin edhe e shpalli fajtor si në dispozitiv të këtij aktgjykimi.

Me rastin e caktimit të llojit dhe tё lartësisë së dënimit gjykata pati parasysh të gjitha rrethanat lehtësuese dhe rënduese të parapara me nenin 69 dhe 70 të KPRK-së, ashtu që si rrethana lehtësuese gjykata për të pandehurin e vlerёsoi pendimin për veprimet e tij, premtimin e dhënë para gjykatës se nuk do ta përsërisë veprime të tilla, e veçanërisht pranimin e fajësisë nga ana e të pandehurit.Poshtu si rrethane lhtesusese e si rrethana rënduese gjykata pati për bazë intesitetin e rrezikimit apo dëmtimit të vlerës së mbrojtur, dhe të njëjtit i shqiptojë dënimin e paraparë si në dispozitiv të këtij aktgjykimi, duke qenë e bindur se me një dënim të tillë do të arrihet qëllimi i dënimit në pajtim me nenin 38 të KPRK-së. Në rastin konkret gjykata vlerësoi se dënimi i shqiptuar si në dispozitivin e aktgjykimit, është në proporcion me peshën e veprës penale, me sjelljen dhe rrethanat e kryesit, me shkallën e rrezikshmërisë shoqërore dhe përgjegjësinë e kryesit, me bindje se dënimi i tillë do të ndikoj në risocializimin dhe riedukimin e kryesit, si dhe do të ndikoj tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 38 te KPRK-së.

Gjykata duke vendosur lidhur me shpenzimet e procedurës, në kuptim të nenit 452 paragrafi 1 i KPPRK-së, ngarkoi të pandehurin lidhur me shpenzimet e procedurës.

Vendimi për kompensimin e shpenzimeve të procedurës dhe paushallit gjyqësor është marrë konform nenit 449 par. 1 dhe 2 , nën-paragrafi 2.1 dhe 2.6 të KPPRK-së, ndërsa vendimi për pagesën për programin për kompensimin e viktimave të krimit u mor konform nenit 36 paragrafi 3 nën paragrafi 3.1 të Ligjit nr.08/L-109 për Kompensimin e Viktimave të Krimit.

Vendimin për udhëzimin e palës së dëmtuar në kontest juridiko – civil, gjykata e mori në bazë të nenit 462 par. 1 dhe 2 të KPPRK-së.

Nga arsyet e cekura më lartë, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**DEGA NË LIPJAN**

**P.nr.345/20 me datë 15.02.2024.**

**Gjyqtari i vetëm gjykues**

**Selman Salihu**

**UDHËZIM JURIDIK:** Kundër këtij aktgjykimi është e lejuar ankesa, ne afat prej 30 dite nga dita e dorëzimit të të njëjtit. Ankesa i drejtohet Gjykatës së Apelit në Prishtinë, përmes kësaj gjykate.